Kulo

Kulo on Eesti ansambel, mis viljeleb eestikeelset teatraalset punkrokki ning sai 1980. aastate lõpus üheks tuntumaks Eesti punkansambliks. Ansambli juht ja laulusolist on Tarmo Kruusimäe alias Kojamees, kes on kasutanud ka esinejanime Juhan Tiik. Kulo eelkäijaks oli punkansambel ABS, mille asutasid majanaabritest lapsepõlvesõbrad Tarmo Kruusimäe ja Marco Rüütel alias Don Maccaroni. ABS-ile omakorda eelnes nende varasematest kodustest muusikakatsetustest sündinud punkansambel Tugev Tuul. ABS hakkas ansamblina koos käima 1984. aastal Türil ning selle algses koosseisus mängisid Tarmo Kruusimäe (laul), Marco Rüütel (kitarr), Andres Pulk alias Abzaag (kitarr), Enn Peetre alias Abskin (basskitarr) ja Peeter Pulk (trummid). Samas koosseisus andis ABS 1985. aasta kevadel Koeru Kultuurimajas oma esimese kontserdi. Kulo nime saamisloo ja tähenduse kohta on liikvel mitmeid linnalegende, millest tuntuim on lühend väljendist “Kuus Lolli”. Tegelikult pärineb sõna 'kulo' Ander Tõnnuse alias Kõrv abstraktsest punkloomingust ning see võeti ansambli nimeks 1987. aastal. Selleks ajaks olid ansambliga liitunud Priit Vasar (löökpillid) ja Ekke-Rait Roosioks (klahvpillid), kelle osavõtul anti 1988. aastal välja esimene täispikk stuudioalbum “Dysenteria”, mille salvestamisel Tallinna Linnahalli stuudios lõid sõprade ja külalistena kaasa Mihkel Raud (kitarr), Raimond Vahter (trummid), Kalle Klein (saksofon) ja Kristel Janno (taustvokaal). Samal perioodil alustas Kulo aktiivset kontsertide andmist pisut teises koosseisus, kus basskitarril mängis peamiselt Leho Verk või Margus Valk. 1991. aastal andis Kulo välja oma teise täispika albumi “Onarhia”, mille salvestamisel kasutati ohtralt abijõude eesotsas Mihkel Raua ja Raimond Vahteriga. “Onarhia” sisaldas mitut lugu ka "Dysenteria" stuudiosessioonilt, mida "Dysenterial" ei avaldatud, kuid millest näiteks “Sex Revolutsioon” kujunes hiljem üheks ansambli kõige kuulsamaks hitiks. Peatselt pärast “Onarhia” ilmumist ansambel Kulo lagunes. Aastal 2005 otsustas ansambel taas kokku tulla, et koostöös produktsioonifirmaga Kaljukotkas avaldada mõlema kunagise stuudioalbumi CD uusversioonid ja anda sari kontserte. Põhikoosseisu moodustasid Tarmo Kruusimäe, Marco Rüütel ja Enn Peetre ning avakontserdil Rock Cafes 2005. aasta sügisel astusid laval üles ka legendaarsed Punk-T trummar Rainis Kingu ja löökriistadel Priit Vasar. Pärast paariaastast aktiivsemat perioodi teatas Kulo 2006. aasta novembris järjekordsest laialiminekust. Pärast Kulo korduvat lagunemist on Tarmo Kruusimäe jätkanud uue koosseisu ja nimega Kulo loomingu elushoidmist ja esitamist, sidudes sellega üksjagu Jalgpallihaigla temaatikat, mis on aastaid olnud tema suur hobi. Tarmo Kruusimäe (laul) Marco Rüütel (kitarr) Andres Pulk (kitarr) Enn Peetre (basskitarr) Peeter Pulk (trummid) Tarmo Kruusimäe (laul) Marco Rüütel (kitarr) Alon Rass (kitarr) Enn Peetre (basskitarr) Andres Kullo (trummid) Läbi aegade on Kulos kaasa löönud hulk tuntud muusikuid: kitarril Mihkel Raud, Märten Kross, Ivar Kont, Imre Orro, Tamur Marjasoo, Andres Aak, Artur Skrõpnik, Sulev Müürsepp alias Sulliwan, Rainer Jancis basskitarril Jüri Roosa, Margus Valk, Leho Verk, Eerik “Pime” Loide, Alar Pikkorainen, Martin Süvari, Danel Pandre klahvpillidel Avo Ulvik, Indrek Patte, Aare “Paku” Keersalu trummidel Raimond Vahter, Rainis Kingu trompetil Jaak Vasar tromboonil Mart Sork saksofonil Kalle Klein Kulo muusika on segu punkroki, hard alias'i ja new wave'i stiilidest. Valdavalt esitati omaloomingut. Kulo lauludest leiab hulgaliselt Nina Hageni ja Adam and the Antsi mõjutusi ning laulud jõudsid Tõnis Erilaiu juhitud, tollal ülipopulaarsesse raadiosaatesse “Soovid, soovid, soovid” Vikerraadios. Kulo lavalise esinemisstiili eripäraks oli ülepakutult toretsev riietumisstiil. Ansambel oli 1980. aastate lõpus ja 1990. aastate algul sage esineja pea kõigil Eesti suurematel rokkfestivalidel. Ansamblist on käinud läbi suur hulk tuntud muusikuid, kellega on antud kontserte mitme nime all, nagu ABS, mis oli ansambli algne nimi, kuid ka Tugev Tuul ja Fontaneros. "Yxindus" "Uimane ja väsinud" "Sex revolutsioon" "Benziin" "Õpetaja" "Pipar" "Mandakad" "Jooge Saku õlut" 1988 “Dysenteria” MC album, Kuldnokk 1990 “Onarhia”, MC album, Kuldnokk 1990 "Under the Kasatchok Star", MC singel, Kuldnokk 1993 "Lapsehoidja", 7" Vinüül EP kogumik, BassMania, Soome 1994 Kojamees & the Band – "Suur pettus", MC kogumik, Abskin 2005 “Onarhia”, CD RE album, Kaljukotkas 2006 “Dysenteria”, CD RE album, Kaljukotkas 2020 "Kylmalt peale", 12" Vinüül LP kogumik, Mumm Records https://www.youtube.com/watch?v=8p05p8NL-Hw&feature=youtu.be https://ruja.ee/Teema/69/ https://elu.ohtuleht.ee/210824/kulo-tombas-olnule-joone-alla